ธปท.ชี้หนี้เสียSSIดันเอ็นพีแอลขยับ0.4%
ธปท.เผยหนี้เสียกลุ่มสหวิริยาฯ ไม่กระทบแบงก์ คาดดันเอ็นพีแอลขยับเป็น 2.86%
23 ก.ย. 2558

ธปท.เผยหนี้เสียกลุ่มสหวิริยาฯ ไม่กระทบแบงก์ คาดดันเอ็นพีแอลขยับเป็น 2.86%
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า หากหนี้ที่ปล่อยกู้กลุ่มสหวิริยาสตีลอินดัสตรี (SSI) รวม 53,346 ล้านบาท กลายเป็นเอ็นพีแอลจะทำให้ยอดเอ็นพีแอลของระบบธนาคารพาณิชย์เพิ่มขึ้นเล็กน้อยจาก 2.46% ของสินเชื่อรวมในเดือน ก.ค. เป็น 2.86% ซึ่งเป็นการคำนวณเบื้องต้น และถือเป็นระดับที่ ธปท.ยังยืนยันว่าไม่ได้กระทบเสถียรภาพของระบบการเงิน เพราะธนาคารทุกแห่งกันสำรองไว้สูงแทบจะครอบคลุมวงเงินหนี้แล้ว
ด้านแหล่งข่าวสายกำกับสถาบันการเงิน ธปท. ยอมรับว่า สถานการณ์เศรษฐกิจปัจจุบันทำให้หนี้เอ็นพีแอลในระบบเพิ่มขึ้นอย่างต่อเนื่องจากสิ้นเดือน มิ.ย. ที่มี 3.12 แสนล้านบาท คิดเป็น 2.38% ของสินเชื่อรวมเพิ่มเป็น 2.46% ในเดือน ก.ค. และมีแนวโน้มที่เอ็นพีแอลในระบบน่าจะเพิ่มอีก เพียงแต่ระดับหนี้ไม่ได้น่ากังวลมาก เพราะธนาคารส่วนใหญ่ระมัดระวังการปล่อยกู้และมีการกันสำรองหนี้เสียไว้สูง อย่างไรก็ดี แม้หนี้เสียจะเพิ่ม แต่ ธปท.ไม่ได้จับตาหนี้เสียในกลุ่มใดเป็นพิเศษ
"เราไม่ได้ติดตามหนี้กลุ่มใดเป็นพิเศษ รวมทั้งธุรกิจโรงงานถลุงเหล็ก เพราะที่อื่นๆ ก็ไม่ได้เป็นปัญหา เป็นปัญหาเฉพาะกรณีของ SSI ที่อังกฤษเท่านั้น และไม่ใช่ว่าหนี้ของ SSI จะเสียทั้งหมด แบงก์ยังมีการติดตามลูกหนี้อยู่" แหล่งข่าว ธปท.เปิดเผย